Морис Метерлинк
Но ако той се върне нявга…

Превод от френски: Пейо Яворов, 1905

chitanka.info

Но ако той се върне нявга,

какво да кажа зарад вас?

— Кажете му, че аз го чаках

до сетния си час.

Но ако той на тия думи

не схване смисъла добре?

— С тъга и кроткост говорете,

той ще разбере.

Но ако той попита — де сте,

щом влезне, как да кажа аз?

— Подайте моя златен пръстен,

без да приказвате тогаз.

Но ако той попита — вкъщи

защо е тази пустота?

— Свещта угаснала да види

и таз отворена врата.

И ако той попита сетне

за вашия последен ден?

— Кажете му, че бях засмена,

дано не жали подир мен…

Първа публикация на български: сп. „Мисъл“, 1905 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.